Chuwaq ikꞌ chi kꞌut ri Dios xutaq bꞌi ri ángel Gabriel pa ri tinimit Nazaret re Galilea.
Xopan kꞌu rukꞌ jun qꞌapoj ali,
María u bꞌiꞌ,
ri tzꞌonom chik rumal jun achi,
José u bꞌiꞌ.
We achi riꞌ rachalaxik kan ri nim taqanel David ojer.
Ri ángel xok bꞌi chilaꞌ jawijeꞌ kꞌo wi ri qꞌapoj al María,
xubꞌij che:
¿A utz a wäch,
María?
—kächaꞌ.
¡At riꞌ ri at chaꞌtal rumal ri Dios!
Qas kꞌo ri Qajaw Dios awukꞌ,
—kächa che.
Ri at kꞌut,
at tewchim na rumal ri Dios chkiwäch konojel ixoqibꞌ,
—xcha ri ángel che ri al María.
Aretaq ri al María xril ri ángel,
xutatabꞌej ru tzij,
xtꞌujuw kꞌu ri ranimaꞌ rumal ri xbꞌix che.
Xuchomaj pa ranimaꞌ,
xubꞌij:
¿Jas waꞌ ri kubꞌij chwe?
—xcha riꞌ.
Xchꞌaw chi ri ángel,
xubꞌij che ri qꞌapoj al María:
Maxej awibꞌ,
María,
—kächa che.
Ri at sibꞌalaj at loqꞌ cho ri Dios.
Ri at kꞌut katkanaj kan yawabꞌ winaq.
Kawil na u wäch jun awal ala ri kakoj na “Jesús” che ru bꞌiꞌ,
—kächaꞌ.
Känimar na u qꞌij ri a Jesús.
Käbꞌix na u Kꞌojol ri Dios aj Chikaj che.
Ri Qajaw Dios kukoj na che nim taqanel jeꞌ jas ra mam David.
Je riꞌ rech kätaqan na puwiꞌ ri tinimit Israel pa taq ri qꞌij ri junabꞌ ri kepetik.
Ru taqanik ri Areꞌ,
man kꞌo tä u kꞌisik,
—xcha ri ángel che ri al María.
Te riꞌ ri al María xutaꞌ che ri ángel,
xubꞌij:
¿Jas lo kinkꞌulmaj waꞌ?
—kächaꞌ.
Mäjaꞌ kinkꞌoji rukꞌ achi,
—xcha che ri ángel.
Xchꞌaw kꞌu ri ángel,
xubꞌij che:
Käqaj na loq ri Loqꞌalaj Espíritu pa wiꞌ.
Ri Dios aj Chikaj käroqxanej na waꞌ awukꞌ rumal ru chuqꞌabꞌ.
Rumal riꞌ we loqꞌalaj akꞌal riꞌ ri kil na u wäch käbꞌix na u Kꞌojol ri Dios che,
—kächa che.
Xuqujeꞌ ri nan Elisabet ri awachalal areꞌ käril na u wäch jun akꞌal pune riꞌj chik.
Are kꞌu waqibꞌ ikꞌ waꞌ kämik yawabꞌ winaq chik ri nan Elisabet pune xbꞌix kanoq che chi man käkowin tä che ri alkꞌualanik.
Man kꞌo tä kꞌu jas ri mat käkowin ri Dios chubꞌanik,
—xcha ri ángel.
Xubꞌij kꞌu ri qꞌapoj al María:
In riꞌ ri patänil re ri Qajaw Dios.
Chubꞌana bꞌaꞌ ri Areꞌ chwe jas ri tzijom la chwe,
—xcha che.
Xel kꞌu bꞌi ri ángel chuwäch.